VEGA præsenterer

**VEGA offentliggør alsidigt program til VEGAs Udvalgte 2014***Det fulde program til VEGAs Udvalgte er nu endeligt klart! Fire nye navne tilføjes i form af de elektroniske-producere Sekuoia og Unkwon, electropop-projektet Kill J og singer/songwriteren Alice Boman. Lineuppet fredag den 31. januar sørger for en hel aften med fantastisk ny musik, der prikker til dansemusklerne og de store følelser.*

VEGAs Udvalgte 2014 byder på spændende program med syv artister, som alle kan opleves live i Lille VEGA og VEGAs Lounge den 31. januar 2014. For første gang har vi fornøjelsen af at præsentere et svensk navn i samarbejde med [Öresundsfestivalen](http://www.oresundsfestival.com/) i form af Alice Boman.

Ved sidste års Öresundsfestival i Malmø blev Vegas Udvalgte-konceptet løftet ud over landets grænser, da en række 'udvalgte' danske navne blev præsenteret for et svensk publikum. Nu er Öresundsfestival og Vega glade for at kunne præsentere svensk talent på dansk jord.

Præsenteret i samarbejde med den elektroniske festival [Strøm](http://www.stromcph.dk/)byder dette års program også på to helt særlige elektroniske acts i form af Sekuoia og Unkwon. Elektroniske acts kan ikke længere kun ses på natklubber og barer. De er blevet en del af koncertprogrammet på lige fod med det klassiske rockband og de to ovennævnte herrer fortjener specielt fokus. Inden koncertstart afholdes der en gratis Strøm School masterclass med Unkwon i Ideal Bar kl. 18.00.

Det unikke program er tilrettelagt, så man kan nå at opleve alle syv navne live. Sidste år tiltrak VEGAs Udvalgte omkring 1000 gæster og på plakaten var bl.a. MØ og Broke.   
  
**Alice Boman**De fem sange Alice Boman indspillede i sit soveværelse i begyndelsen af 2013, havde hun ikke regnet med andre skulle høre. Men det ændrede ep’en *Skisser* på. Singlen ”[Waiting](http://www.clashmusic.com/videos/alice-boman-waiting)” var på det britiske musik-site The Line of Best Fits liste over årets 50 bedste sange, for det er svært at ryste de lavmælte popviser af sig igen, når deres pondusfyldte skrøbelighed har forladt højtalerne.

”*Alice Boman er lidt af en ukendt skat fra Malmø. Hun skaber musik som er lidt lo-fi, beskeden og meget smuk. Musikken har en skrøbelighed, der virkelig rører én. ”Wating” var den anden mest omtalte sang på verdensplan i blogland i maj måned. Hun har allerede spillet i VEGA som support til Matthew E. White i efteråret, og vi glæder os til, at hun kommer tilbage. Alice Boman bliver til VEGAs Udvalgte præsenteret i samarbejde med Öresundsfestivalen som hun gæstede i 2013.*”

- Annika Jonsson, bookingkoordinator i VEGA

**Sekuoia**   
Danske [Sekuoia](https://www.facebook.com/pages/Sekuoia/143414845751711" \t "_blank)s, alias 20-årige Patrick Alexander Bech-Madsen, malende soundscapes emmer af lige dele natklub efter midnat og drypstenshule ved daggry. Det er sofistikeret elektronisk musik, der sigter efter både fødder og sind. Hør bl.a. hans nummer "[Evenings".](http://www.youtube.com/watch?v=IZuTWW0faTI) Aftenens koncert med Sekuoia bliver med live-band.  
  
”*Vi tror, at Sekuoia og Patrick Madsen kommer til at nå langt med hans dybe, drømmende og organiske musik. Musikken fungerer lige så godt i høretelefonerne som live – noget vi virkelig fik bevis for, da han var support for MØ til hendes koncert i Store VEGA. Vi venter med spænding på debutalbummet, der kommer i løbet af 2014. Sekuoia bliver til VEGAs Udvalgte præsenteret i samarbejde med Strøm festivalen.”*  
- Annika Jonsson, bookingkoordinator i VEGA

**Unkwon**

Manden bag det specielle navn er produceren Anders Dixen, som når han arbejder under sit Unkwon-alias laver musik i det elektroniske spændingsfelt mellem downtempo electronica og bastung instrumental-hiphop. Lyt fx til nummeret "[Ghostly](http://www.youtube.com/watch?v=xoWq17RNAm8)", der har været Top Track hos Soundvenue. I april udgav han den roste ep *Fractures*, der indeholder fem skæringer med Unkwons originale mix af electronica og hiphop/R&B, der ikke er ulig det udtryk, man fx kender fra James Blakes seneste udgivelse.   
  
”*Unkwon aka. Anders Dixen har i længere tid tiltrukket sig opmærksomhed pga. et særegent lydbillede i både egne produktioner og i remixes for andre. Han udviser stor alsidighed og imponerende fingerspidsfornemmelse i sine produktioner. Unkwon var support for Trentemøller på hans Europaturné og spillede til Danmarks første Boiler Room-session under Strøm sidste år. Vi er overbevidste om, at fremtiden ser lys ud for Unkwon. I samarbejde med den elektroniske festival Strøm præsenterer vi en* Strøm School masterclass med Unkwon *inden aftenens koncerter. Den kommer til at foregå i Ideal Bar.* ”

- Annika Jonsson, bookingkoordinator i VEGA

**Kill J**

Med ord som 'gådefuld' og 'skandinavisk pop' beskrives den danske duo [Kill J](https://www.facebook.com/killjkill?fref=ts" \t "_blank) på diverse internationale musikblogs. Projektet Kill J er omgivet af en vis mystik og informationerne om det danske duo er sparsomme, men duoens debutkoncert i Ideal Bar var en oplevelse udover det sædvanlige. Kill J udfordrer R&B-genrens flødelyd og tilføjer mystiske toner og kølig vokal til tunge klassiske hiphop-beats. Lyt fx til nummeret "[Phoenix](https://soundcloud.com/killj/phoenix-1)”   
  
”*Ét nummer og jeg er ramt. Sådan er det med singlen ”Phoenix”, der også er det eneste nummer, der er ude med Kill J. Jeg bliver altid imponeret, når det sker, og jeg er ikke alene. Der er allerede stor interesse både i Danmark og udlandet fra den stilfulde og noget hemmelighedsfulde duo.  
Musikken er skarp og kølig, elektronisk funderet med Kill J’s smukke, tynde stemme. En nordisk klang, kunne man sige, men én ting er sikker: Kill J har forstået gøre opmærksom på sig selv.”*  
- Lene Vive Kristoffersen, booker i VEGA

Når den sidste artist har været på scenen, fortsætter aftenen med efterfest, hvor Sekuoia m.fl. vil indtage dj-pulten.

**Lineup VEGAs Udvalgte 2014**

**Mont Oliver**: Udansk blanding af pop, urban og old school amerikansk hiphop

[https://soundcloud.com/montoliver](https://soundcloud.com/montoliver" \t "_blank)

**My Heart the Brave**: Detaljerig electropop, der dyrker storladenhed og melodien - [https://soundcloud.com/myheartthebrave](https://soundcloud.com/myheartthebrave" \t "_blank)

**Karl William**: Blødt, soulet og slæbende blanding af r&b og hiphop

[https://soundcloud.com/karl-wicked-william](https://soundcloud.com/karl-wicked-william" \t "_blank)

**Kill J**: Skandinavisk pop med kølig vokal og tunge beats

[https://soundcloud.com/killj](https://soundcloud.com/killj" \t "_blank)

**Sekuoia**: Dyb, drømmende og organisk electronica

[https://soundcloud.com/sekuoia-1](https://soundcloud.com/sekuoia-1" \t "_blank)

**Unkwon**: Originalt mix af electronica og hiphop/R&B

<https://soundcloud.com/unkwon-sound>

**Alice Boman**: Skrøbelige sange og krakelerende lo-fi produktioner

<https://soundcloud.com/aliceboman>

**Fakta om VEGAs Udvalgte 2014**    
VEGAs Udvalgte

Fredag den 31. januar kl. 20.30 – Døre kl. 20.00

Lille VEGA og VEGA Lounge, Enghavevej 40, 1764 Kbh. V

Billetpris: 95 kr. + gebyr

**Strøm School masterclass med Unkwon**

Fredag den 31. januar kl. 18.00

Ideal Bar, Enghavevej 40, 1764 Kbh. V  
Gratis

Mere info følger.

Gaffa er mediepartner på VEGAs Udvalgte 2014.

Øresundsfestival

*For yderligere oplysninger kontakt venligst*

Bettina Balle   
Kommunikationsmedarbejder, VEGA

[bb@vega.dk](mailto:bb@vega.dk) - 3326 0959